KOMISIJOS REGLAMENTAS (EB) Nr. 779/2006
2006 m. gegužės 24 d.
iš dalies keičiantis Reglamentą (EB) Nr. 488/2005 dėl Europos aviacijos saugos agentūros renkamų mokesčių ir rinkliavų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač į jo 53 straipsnio 1 dalį,
atsižvelgdama į 2005 m. kovo 21 d. Komisijos reglamentą (EB) Nr. 488/2005 dėl Europos aviacijos saugos agentūros renkamų mokesčių ir rinkliavų (2), ypač į jo 6 straipsnio 5 dalį,
pasikonsultavusi su Europos aviacijos saugos agentūros valdančiąja taryba,
kadangi:
(1)
Siekiant išlaikyti Europos aviacijos saugos agentūros sertifikavimo darbus atliekant patirtų bendrųjų išlaidų ir bendrųjų pajamų, gaunamų iš mokesčių, pusiausvyrą, turėtų būti persvarstyti šių mokesčių dydžiai remiantis Agentūros finansinėmis ataskaitomis ir prognozėmis.
(2)
Su šių mokesčių mokėjimais susiję administraciniai procesai, kuriuos įgyvendina Europos aviacijos saugos agentūra ir pareiškėjai, neturėtų sulėtinti sertifikavimo procesų.
(3)
Todėl būtina atitinkamai iš dalies pakeisti Reglamentą (EB) Nr. 488/2005.
(4)
Šiame Reglamente numatytos priemonės atitinka komiteto, įsteigto pagal Reglamento (EB) Nr. 1592/2002 54 straipsnio 1 dalį, nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 488/2005 iš dalies keičiamas taip:
1)
2 straipsnio g punktas iš dalies keičiamas taip:
„g)
„netiesioginės išlaidos“ - dalis bendrųjų su Agentūros infrastruktūra, organizavimu ir vadyba susijusių išlaidų, skirtų sertifikavimo darbų vykdymui, išskyrus tiesiogines ir specifines išlaidas, įskaitant ir tas, kurios susidaro, parengiant dalį reglamentuojančių dokumentų;“;
2)
12 straipsnis pakeičiamas taip:
„12 straipsnis
1. Mokesčio mokėjimas pareiškėjui yra privalomas. Mokestis yra mokamas eurais.
2. Pažymėjimai ar patvirtinimai išduodami, tvirtinami ar pakeičiami tik tada, kai iš anksto yra sumokėtas visas mokėtinas mokestis, nebent Agentūra ar pareiškėjas susitarė kitaip. Nesumokėjus Agentūra gali panaikinti pažymėjimą ar pažymėjimo galiojimą, prieš tai oficialiai įspėjusi pareiškėją.
3. Agentūrai mokėtinų mokesčių dydžių lentelė ir mokėjimo sąlygos pareiškėjui yra pateikiamos paraiškos pateikimo metu.
4. Jei pareiškėjas pageidauja, Agentūra gali jam pateikti sąmatą už visus tokius sertifikavimo darbus, už kuriuos imamas kintamas mokesčio dydis. Agentūra gali keisti sąmatą, jei paaiškėja, kad darbas yra paprastesnis ir greičiau įvykdomas nei buvo manyta pradžioje, arba priešingai, sudėtingesnis ir daugiau laiko reikalaujantis, nei Agentūra galėjo numatyti.
5. Mokesčiai, susiję su galiojančių pažymėjimų ar patvirtinimų pratęsimu, mokami pagal Agentūros patvirtintą grafiką, apie kurį informuojami pažymėjimų ir patvirtinimų turėtojai. Šis grafikas parengiamas remiantis Agentūros atliktais patikrinimais dėl šių pažymėjimų ir patvirtinimų galiojimo laiko.
6. Jei po pirmojo nagrinėjimo Agentūra nusprendžia prašymo netenkinti, visas jau sumokėtas mokestis yra grąžinamas pareiškėjui, išskyrus sumą, kuri yra skirta administracinėms paraiškos tvarkymo išlaidoms padengti. Ši suma yra lygi nekintamam mokesčiui D, nurodytam priede.
7. Jei Agentūra turi nutraukti sertifikavimo darbą, nes pareiškėjo ištekliai yra nepakankami arba jis nesilaiko jam taikomų prievolių, reikalaujama sumokėti visą mokesčių likutį, susidariusį už Agentūros atliktus darbus iki jų nutraukimo.“;
3)
Priedo i), ii), v), vi), x), xii) ir xiii) punktai iš dalies pakeičiami atitinkamai pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Priedo 3 punkte esančioje lentelėje nurodyti metiniai mokesčiai ir 4, 5, bei 7 punktuose esančiose lentelėse nurodyti priežiūros mokesčiai taikomi mokant pirmąją metinę įmoką po šio reglamento įsigaliojimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 24 d.